Ma in hof oor moord op vier kindersZinhle Maditla in die Witbankse landdroshof. Foto: ANA ’n Vrou wat aangekeer is nadat sy glo haar vier kinders in Klarinet in eMalahleni, Mpumalanga, vermoor het, het Maandag in verband met dié moorde in Witbank se landdroshof verskyn. Zinhle Maditla (24) het vlugtig voor landdros Darleen Venter verskyn toe sy gevra het om ŉ regshulpprokureur te kry. Sy bly in aanhouding tot die saak weer op 14 Januarie vir haar borgtogaansoek voorkom. Maditla is op 30 Desember in hegtenis geneem toe sy haarself in die Vosman-polisiestasie oorgegee het. Dit was pas nadat die ontbinde liggame van haar kroos – twee meisies (onderskeidelik 4 en 8 jaar) en twee seuns (onderskeidelik 7 jaar en 11 maande) – in die kamer gekry is wat sy in die woonbuurt Klarinet huur. Haar huisbaas, Matilda Mahlangu, het aan African News Agency gesê dat sy en nog huurders die deur van die kamer afgebreek en op die oorskot afgekom het nadat hulle ŉ slegte reuk op die erf geruik en vlieë tussen die gordyne en vensters gesien het. Brig. Leonard Hlathi, polisiewoordvoerder, het Maandag buite die hof gesê Maditla is die aand van 30 Desember in die hospitaal opgeneem nadat die polisie gesien het dat sy “swak” was. Hy sê die ondersoek duur voort.